– Jeg har gjort en feil, men straffen er for streng, sier amerikanske Diarra King.

Han kom til Norge i 2009 etter at han giftet seg med Nina Finkenhagen King. De to bosatte seg i Porsgrunn og fikk en datter sammen.

I 2011 gikk oppholdstillatelsen ut, og King søkte derfor om en ny tillatelse. Da King søkte om ny oppholdstillatelse i 2012 manglet han pass. Han fikk beskjed om at han ikke kunne søke på nytt før han hadde fått et nytt pass. King søkte på nytt i 2015.

Utvises i to år

I mai i år kom beskjeden om at King utvises fra landet, fordi han har oppholdt seg ulovlig i landet i fem år. Utvisningen lyder på to år.

– Et slikt brudd tilsier i utgangspunktet en utvisning på fem år. Fungerende avdelingsdirektør Camilla Torgersen i UDI / NRK

– Den første feilen var at jeg søkte for sent, den andre var at jeg ikke fulgte godt nok opp etter at jeg hadde søkt. Men to år, det er for mye. Det er for strengt, sier King.

Fra UDI begrunnes utvisningen blant annet med at familien har mulighet til å dra til USA med King, frem til han får en ny oppholdstillatelse her.

– Men det går ikke, jeg har en sønn fra før og kan ikke reise fra landet med han, sier Nina Finkenhagen King.

Kofferten til King er pakket. Klokken 06.15 lørdag 28. mai, går flyet tilbake til USA. Foto: Maria Hee Furulund / NRK

– For strengt

Familiens advokat, Bjørn Aksel Henriksen, mener det er feil av UDI å be familien flytte til USA med King. Foto: Privat

Familiens advokat, Bjørn Aksel Henriksen, er uenig i vedtaket om utvisning i to år. Han mener de negative konsekvensene en utvisning vil få for familien, veier tyngre enn overtredelsene King har begått.

– Han har formelt ikke fornyet tillatelsen sin riktig, og i riktig tid. Det er alvoret i saken, sier han.

Henriksen kritiserer UDI for at de verken har gitt han eller King forhåndsvarsel om et mulig vedtak om utvisning.

Henriksen arbeider nå med en klage på utvisningsvedtaket, og familien vurderer å ta saken til retten hvis klagen ikke når frem.

– Uendelig lang tid for et barn Gjertrud Jonassen er familieterapeut ved Grenland Familiekontor. Foto: Maria Hee Furulund / NRK Ekspandér faktaboks Familieterapeut ved Grenland Familiekontor, Gjertrud Jonassen, sier to år vekk fra sin far, er lang tid for et barn. Hun mener deler av relasjonen mellom far og barn må bygges opp på nytt når King returnerer fra USA. – To år er kjempelang tid for et barn, særlig hvis barnet er vant med å se faren hver dag, sier hun.

– Et alvorlig lovbrudd

Fungerende avdelingsdirektør Camilla Torgersen i Utlendingsdirektoratet sier vedtaket begrunnes i at det ulovlige oppholdet er langt.

– Et slikt brudd tilsier i utgangspunktet en utvisning på fem år, sier hun.

Hun forklarer at barnas beste er et grunnleggende hensyn i utvisningssaker, men sier det ikke alltid er avgjørende for saken.

Hun er ikke enig i at King ikke har fått varsel om at tillatelsen ikke ble godkjent.

– King har fått oppholdstillatelse tidligere, og den er også fornyet en gang. Han har også søkt via vår søknadsportal, og gjennom dette fått han beskjed om hvordan han skal gå frem. Han har også fått refundert søknadsgebyret. Slik sett mener vi han burde forstått at hans tillatelse ikke var i orden.